Document ID: 32010D0583
Publication Date: 2010-09-27

Title and Content:
IZVEDBENI SKLEP SVETA
z dne 27. septembra 2010
o dovolitvi Romuniji, da uvede posebni ukrep izjeme od člena 193 Direktive 2006/112/ES o skupnem sistemu davka na dodano vrednost
(2010/583/EU)
SVET EVROPSKE UNIJE JE -
ob upoštevanju Pogodbe o delovanju Evropske unije, zlasti člena 291(2) Pogodbe,
ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost (1), zlasti člena 395(1) Direktive,
ob upoštevanju predloga Evropske komisije,
ob upoštevanju naslednjega:
(1)
V dopisu, ki ga je generalni sekretariat Komisije prejel 23. septembra 2009 je Romunija zaprosila za dovolitev uvedbe posebnega ukrepa izjeme od člena 193 Direktive 2006/112/ES.
(2)
V skladu z drugim pododstavkom člena 395(2) Direktvie 2006/112/ES je Komisija z dopisom z dne 14. decembra 2009 obvestila druge države članice o zahtevku Romunije. Z dopisom z dne 17. decembra 2009 je Komisija uradno obvestila Romunijo, da ima vse informacije, potrebne za presojo zahtevka.
(3)
Člen 193 Direktive 2006/112/ES kot splošno pravilo določa, da je davčni zavezanec, ki dobavlja blago ali storitve, zavezan k plačilu davka na dodano vrednost (DDV) davčnim organom. Namen izjeme, ki jo je zahtevala Romunija je, da prejemnik dobavljenega blaga ali storitev postane zavezanec za DDV v dveh posebnih vrstah okoliščin. V prvem primeru so zajeti davčni zavezanci, ki dobavljajo lesne proizvode, kot je opredeljeno v nacionalni zakonodaji. V drugem primeru davčni zavezanci dobavljajo blago oziroma storitve, razen trgovcev na drobno, ki so v postopku insolventnosti.
(4)
Insolventnim podjetjem finančne težave pogosto preprečijo, da pristojnim organom plačajo DDV za dobavo blaga ali storitev. Vendar lahko prejemnik tega blaga ali storitev načeloma odbije DDV, čeprav ga dobavitelj pristojnim organom ni plačal.
(5)
Ker bi trgovci na drobno težko preverili davčni status svojih odjemalcev na prodajnem mestu, se obrnjena davčna obveznost ne sme uporabljati za trgovce na drobno v postopku insolventnosti.
(6)
Romunija se srečuje tudi s težavami na trgu lesa zaradi narave tega trga in te dejavnosti. Na trgu je veliko malih podjetij, ki jih romunski organi težko nadzirajo. Najpogostejša oblika davčnih utaj zajema izstavitev računa dobavitelja za dobavo in nato izginotje brez plačila davka pristojnim organom, medtem ko stranke prejmejo veljaven račun s katerim so upravičene do davčne olajšave.
(7)
Z določitvijo prejemnika kot davčnega zavezanca za plačilo DDV v primeru, da davčni zavezanci dobavijo lesne proizvode in v primeru, da davčni zavezanci, z izjemo trgovcev na drobno, ki so v postopku insolventnosti, dobavijo blago in zagotovijo storitve, se z izjemo odpravijo težave, ki so nastale, brez vplivanja na znesek dolgovanega davka. S tem se lahko preprečijo nekatere vrste izogibanja davkom ali davčnih utaj.
(8)
Ukrep je sorazmeren z zastavljenim ciljem, ker ni namenjen splošni uporabi, ampak samo za posebne postopke in sektorje, ki povzročajo resne težave v zvezi z obračunavanjem davkov ali izogibanjem davkom ali davčnimi utajami.
(9)
Zato bi dovolitev te izjeme morala biti časovno omejena, do 31. decembra 2013. Na podlagi izkušenj, pridobljenih do tega datuma, se lahko oceni, ali je izjema še naprej upravičena ali ne.
(10)
Izjema nima negativnega vpliva na lastna sredstva Unije, pridobljena z DDV -
SPREJEL NASLEDNJI SKLEP:
Člen 1
Z odstopanjem od člena 193 Direktive 2006/112/ES se Romuniji dovoli izjema, da kot osebe, zavezane k plačilu davka, do 31. decembra 2013 določa davčne zavezance, katerim se dobavljajo blago ali storitve iz člena 2 tega sklepa.
Člen 2
Izjema iz člena 1 se uporablja za:
(a)
dobavo lesnih proizvodov davčnih zavezancev, vključno z neposekanim lesom, zaobljenim ali razpokanim lesom za obdelavo, lesom za kurjavo, lesnimi proizvodi in tramovi ali iverko ter lesom v surovem stanju, predelanim ali polpredelanim lesom;
(b)
dobavo blaga in zagotavljanje storitev davčnih zavezancev v postopku insolventnosti, razen trgovcev na drobno.
Člen 3
Ta sklep je naslovljen na Romunijo.
V Bruslju, 27. septembra 2010

Classification:
Level 1 Topics: 100148
100145
100160
100147
100161
100144
Level 2 Topics: 100206
100277
100283
100179
100274
100175
100180
100282
100197
100196
Level 3 Topics: 1386
523
5781
5283
5087
122
1432
2504
1321
474
5268
914
2200
525
All Topics: 1095
1234
1684
2602
2754
3763
3942
4585
5581